b'\n_START_ARTICLE_\nKatti-Matti\n_START_SECTION_\nHahmo\n_START_PARAGRAPH_\nKatti-Matti on kissa, jolla on oranssinv\xc3\xa4rinen turkki ja mustan v\xc3\xa4rinen nen\xc3\xa4. H\xc3\xa4n asustaa Jussi-nimisen pojan (alun perin nimelt\xc3\xa4\xc3\xa4n Iggy) ja h\xc3\xa4nen isovanhempiensa luona. H\xc3\xa4n pit\xc3\xa4\xc3\xa4 eritoten kaloista ja t\xc3\xa4m\xc3\xa4n takia h\xc3\xa4n tekee j\xc3\xa4yni\xc3\xa4 kaupungin kalakauppiaalle. Katti-Matti tekee v\xc3\xa4lill\xc3\xa4 kiusaa muillekin kaupungin kissoille ja koirille, kuten esimerkiksi S\xc3\xb6k\xc3\xb6-nimiselle koiralle (Spike), jonka kanssa h\xc3\xa4nell\xc3\xa4 on aina erimielisyyksi\xc3\xa4. H\xc3\xa4nell\xc3\xa4 on Sonja-niminen tytt\xc3\xb6yst\xc3\xa4v\xc3\xa4, joka on valkoinen persialaisrotuinen kissa. H\xc3\xa4nen is\xc3\xa4ns\xc3\xa4 on tunnettu rikollinen, ja t\xc3\xa4m\xc3\xa4n takia on vankilassa.\n_START_SECTION_\nTelevisiosarjat\n_START_PARAGRAPH_\nKatti-Matista tehtiin kaksi televisiosarjaa, ensimm\xc3\xa4inen tehtiin vuosina 1980\xe2\x80\x931982 ja toinen 1984. Suomessa televisiosarjoja ei ole esitetty televisiossa, mutta vuonna 1984 valmistuneen sarjan jaksoja on julkaistu VHS-kasetteina 1990- ja 2000-luvun aikana sek\xc3\xa4 DVD:n\xc3\xa4 viime vuosina. Vuonna 1986 julkaistiin elokuva, joka koostui muutamasta vuoden 1984 sarjassa esitetyist\xc3\xa4 jaksoista.\n_START_SECTION_\nSarjakuvalehti\n_START_PARAGRAPH_\nLehtimiehet ja sitten Yhtyneet Kuvalehdet julkaisivat Suomessa vuosina 1986\xe2\x80\x931991 Kattimatti-nimist\xc3\xa4 sarjakuvalehte\xc3\xa4. Lehti sis\xc3\xa4lsi sarjakuvien lis\xc3\xa4ksi muun muassa kirjeyst\xc3\xa4v\xc3\xa4palstan ja puuhasivuja. Lehden p\xc3\xa4\xc3\xa4toimittaja oli Minna Salomaa.'